ananddey/assamese-wiki-corpus huggingface dataset:
জয়া বচ্চন

জয়া বচ্চন (বিবাহৰ পূৰ্বে ভাদুৰী; ; জন্ম: ৯ এপ্ৰিল ১৯৪৮) এগৰাকী ভাৰতীয় অভিনেত্ৰী আৰু ৰাজনৈতিক নেতা। তেওঁ ২০০৪ চনৰ পৰা একেৰাহে চাৰিটা কাৰ্যকাল সমাজবাদী পাৰ্টিৰ ৰাজ্যসভাৰ সাংসদ হৈ আছে। মূল ধাৰাৰ চলচ্চিত্ৰৰ লগতে মধ্যমপন্থী চলচ্চিত্ৰত কৰা স্বাভাৱিক অভিনয়ৰ বাবে তেওঁক বিশেষভাবে জনা যায়। অভিনয় জীৱনত তেওঁ তিনিটা শ্ৰেষ্ঠ অভিনেত্ৰীৰ আৰু তিনিটা শ্ৰেষ্ঠ সহযোগী অভিনেত্ৰীৰ বঁটাকে ধৰি মুঠ ৯টা ফিল্মফেয়াৰ বঁটা লাভ কৰিছে। ২০০৭ চনত তেওঁক 'ফিল্মফেয়াৰ জীৱন জোৰা সাধনা বঁটা'ৰে আৰু ১৯৯২ চনত ভাৰত চৰকাৰৰ চতুৰ্থ শ্ৰেষ্ঠ অসামৰিক বঁটা পদ্মশ্ৰীৰে সন্মানিত কৰা হৈছিল।

কৰ্মজীৱন

]]ৰ সৈতে জয়া বচ্চন
জয়া বচ্চন পুণেৰ ভাৰতীয় চলচ্চিত্ৰ আৰু দূৰদৰ্শন প্ৰতিষ্ঠানৰ এগৰাকী প্ৰাক্তন শিক্ষাৰ্থী।
পোন্ধৰ বছৰ বয়সতে সত্যজিত ৰায়ৰ বঙালী ছবি 'মহানগৰ'ৰে (১৯৬৩) তেওঁ অভিনয় জীৱনৰ আৰম্ভণি কৰে। অনিল চেটাৰ্জী আৰু মাধৱী মুখাৰ্জীয়ে মহানগৰৰ মূল চৰিত্ৰত অভিনয় কৰিছিল। ইয়াৰ পিছত তেওঁ আৰু দুখন বঙালী চলচ্চিত্ৰত অভিনয় কৰে। বয়স্ক চৰিত্ৰত তেওঁ প্ৰথম অভিনয় কৰিছল হৃষীকেশ মুখাৰ্জী পৰিচালিত 'গুড্ডী' (১৯৭১)। পৰৱৰ্তী কালত পৰিচালক মুখাৰ্জীৰ বহু ছবিত তেওঁ অভিনয় কৰিছিল। 'উপহাৰ' (১৯৭১), 'কোশিষ' (১৯৭২), 'কোৰা কাগজ' আদি ছবিত কৰা তেওঁৰ সজীৱ অভিনয় বিশেষভাবে লক্ষণীয়। স্বামী অমিতাভ বচ্চনৰ সৈতে তেওঁ 'জঞ্জীৰ' (১৯৭৩), 'অভিমান' (১৯৭৩), 'চুপকে চুপকে' (১৯৭৫), 'মিলি' (১৯৭৫) আৰু 'শোলে'ত অভিনয় কৰিছে।

অমিতাভ বচ্চনৰ সৈতে বিবাহ আৰু সন্তান জন্মৰ পিছত তেওঁ ছবিত অভিনয় কৰাত বাধা আহিছিল; ব্যতিক্ৰম আছিল 'নৌকৰ' (১৯৭৯) আৰু 'চিলচিলা' (১৯৮১)। এক সোতৰ বছৰীয়া বিৰতিৰ পিছত তেওঁ গোবিন্দ নিহালিনীৰ 'হাজাৰ চুৰাশীৰ মা' (১৯৯৮) ছবিৰে অভিনয় জগতলৈ উভতি আহিছিল। তাৰপিছত তেওঁ 'ফিজা' (২০০০), 'কভি খুচী কভি গম' (২০০১) আৰু 'কাল হো না হোত' (২০০৩) দেখা গৈছে, যাৰবাবে তেওঁ পুৰস্কৃতও হৈছে আৰু সমালোচকৰ প্ৰশংসাও লাভ কৰিছে। অভিতাভৰ সৈতে তেওঁ প্ৰথম ছবি 'বংশী বিৰজু' (১৯৭২) আৰু তাৰপিছত একেই বছৰতে বি. আৰ. ইশাৰা পৰিচালিত 'এক নজৰ'। যেতিয়া একাধাৰে অমিতাভে বিফলতাৰ সন্মুখীন হৈছিল আৰু শীৰ্ষস্থানীয় অভিনেত্ৰীবোৰে তেওঁৰ সৈতে কাম কৰিবলৈ অস্বীকাৰ কৰিছিল, সেই সময়তে জয়া বচ্চনে কিন্তু চালিম-জাভেদে চিত্ৰনাট্য ৰচনা কৰা 'জঞ্জীৰ'ত অভিনয় কৰিবলৈ মান্তি হৈছিল। এই ছবিখনৰ পৰাই অভিতাভ খঙাল যুৱকৰ অভিব্যক্তিটো সৃষ্টি হৈছিল। বচ্চন জুটিটোৱে ইয়াৰ পিছত 'অভিমান' (১৯৭৩), 'চুপকে চুপকে' (১৯৭৫), 'মিলি' (১৯৭৫), 'শোলে' (১৯৭৫) আদি বহু কেইখন হিট উপহাৰ দিয়ে। 'শোলে'ত কাম কৰি থকা অৱস্থাতে তেওঁলোকৰ জীয়ৰী শ্বেতাৰ জন্ম হয়। ইয়াৰ পিছতে তেওঁ অভিনয় এৰি দিয়ে আৰু ল’ৰা-ছোৱালীৰ প্ৰতিপালনত মনোনিবেশ কৰে যদিও বিৰতিৰ সময়চোৱাৰ ভিতৰত 'নৌকৰ' আৰু 'চিলাচিলা'ত অভিনয় কৰে। ত্ৰিকোণীয় প্ৰেমৰ ছবি 'চিলাচিলা'ত তেওঁ অমিতাভ আৰু ৰেখাৰ সৈতে অভিনয় কৰিছিল।

তথ্য উৎস

বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:ৰাজনীতিবিদ
শ্ৰেণী:ভাৰতীয় চলচ্চিত্ৰ আৰু দূৰদৰ্শন প্ৰতিষ্ঠানৰ প্ৰাক্তন শিক্ষাৰ্থী
শ্ৰেণী:ফিল্মফেয়াৰ বঁটা বিজয়ী
শ্ৰেণী:পদ্মশ্ৰী বঁটা বিজয়ী
পিঙ্গলি ভেংকয়া

পিঙ্গলি ভেংকয়া হৈছে এগৰাকী ভাৰতী স্বাধীনতা সংগ্ৰামী আৰু আধুনিক ভাৰতীয় জাতীয় পতাকাৰ জন্মদাতা। তেখেতে প্ৰস্তুত কৰা আৰ্হিৰ আধাৰত ভাৰতৰ সদ্য ব্যৱহৃত জাতীয় পতাকাখন ৰূপাঙ্কণ কৰা হৈছিল। ইয়াৰ আগত বিভিন্ন সময়ত বিভিন্ন আৰ্হিৰ পতাকা স্বাধীনতা সংগ্ৰামত জাতীয় পতাকা ৰূপে ব্যৱহাৰ হৈ আহিছিল। তেখেতে ৰূপাঙ্কণ কৰা আৰ্হি প্ৰথমে ভাৰতীয় জাতীয় কংগ্ৰেছৰ বাবে আৰু পাছলৈ ১৯৪৭ চনত কিছু সংশোধনৰ সৈতে ভাৰতীয় জাতীয় পতাকা ৰূপে গ্ৰহণ কৰা হৈছিল।

পিঙ্গালি ভেংকয়াৰ জন্ম হৈছিল ১৮৭৬ চনৰ ২ আগষ্ট তাৰিখত অন্ধ্ৰপ্ৰদেশৰ কৃষ্ণা জিলাৰ মছলিপত্নম্ নামৰ ঠাইত। তেওঁৰ পিতৃৰ নাম হনুমন্থাৰায়ুডু আৰু মাতৃৰ নাম আছিল ভেংকটানম্মা। স্কুলীয়া শিক্ষা গ্ৰহণ কৰি তেওঁ উচ্ছ শিক্ষাৰ বাবে কলম্বোলৈ গৈছিল। দক্ষিণ আফ্ৰিকাত তেখেতে প্ৰথমবাৰৰ বাবে মহাত্মা গান্ধীক লগ পাইছিল আৰু তেতিয়াৰে পৰা দুয়োৰে ঘনিষ্ঠতা বাঢ়ি আহে। তেখেত স্বাধীনতা সংগ্ৰামৰ সৈতে অবিৰতভাৱে ভাৱে জড়িত আছিল। তেখেতক হীৰক ভেংকয়া (Diamond Venkayya) তথা কপাহী ভেংকয়া (Cotton Venkayya) আদি নামেৰেও সম্বোধন কৰা হয়। ১৯০৬ চনৰ পৰা ১৯১১ চনলৈকে তেখেতে বিভিন্ন শস্যৰ ওপৰত গৱেষণা কৰে আৰু কম্বোডিয়া কটন নামৰ এবিধ কপাহৰ বিষয়ে পূৰ্ণ গৱেষণা প্ৰস্তুত কৰি উলিয়াই। তেখেত এগৰাকী ভূতত্ত্ববিদ আছিল আৰু এই বিষয়ত ডক্টৰেট লাভ কৰিছিল। তেওঁ অন্ধ্ৰপ্ৰদেশৰ হীৰাৰ খনি খনন কৰ্তৃপক্ষৰ সৈতেও জড়িত আছিল। তেখেতে ১৯১৬ চনৰ পৰা ১৯২১ চনলৈকে ৫ বছৰকাল ৩০খন দেশৰ জাতীয় পতাকাৰ বিষয়ে গৱেষণা কৰে আৰু অন্তত বৰ্তমানৰ ত্ৰিৰংগা পতাকাৰ আৰ্হি প্ৰস্তুত কৰি উলিয়াই।

এই গান্ধীবাদী নেতা গৰাকীৰ ১৯৬৩ চনত অন্ধ্ৰপ্ৰদেশৰ বিজয়ৱাড়াত মৃত্যু হয়। মৃত্যুৰ সময়ত তেখেতৰ অৱস্থা আৰ্থিকভাৱে বহুত শোচনীয় আছিল। ২০০৯ চনত তেখেতৰ সোঁৱৰণত ভাৰত চৰকাৰে এটি ডাক টিকট উন্মোচন কৰে।

তথ্য সংগ্ৰহ

বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতৰ স্বাধীনতা সংগ্ৰামী
বাংলাদেশ শ্বৰ্ট ফিল্ম ফ'ৰাম

বাংলাদেশ শ্বৰ্ট ফিল্ম ফ'ৰাম (Bangladesh Short Film Forum বা BSFF) হৈছে বাংলাদেশৰ যুৱ চলচ্চিত্ৰ নিৰ্মাতাসকলৰ এটা সংগঠন। ১৯৮৬ চনৰ ২৪ আগষ্টত একদল যুৱ স্বতন্ত্ৰ চলচ্চিত্ৰ নিৰ্মাতা আৰু কৰ্মীয়ে সৃষ্টিশীল আৰু নান্দনিকভাৱে চহকী চিনেমাৰ বাবে চলোৱা অভিযানৰ অংশ হিচাপে এই ফ'ৰাম গঠন কৰিছিল।

এই যুৱ চলচ্চিত্ৰ নিৰ্মাতাসকলৰ বেছিভাগেই ১৯৬০ চনৰ পৰাই বাংলাদেশত আৰম্ভ হোৱা চলচ্চিত্ৰ সমাজ আন্দোলনৰ সৈতে জড়িত হৈ চিনেমাৰ প্ৰতি আকৰ্ষিত হৈছিল। যি সময়ত মূলসুঁতিৰ বাংলাদেশী চিনেমা স্থূল বাণিজ্যিকীকৰণ আৰু উৎপাদক-বিতৰক-প্ৰদৰ্শকৰ এটা নেটৱৰ্কৰ দ্বাৰা পৰিচালিত আছিল, য’ত শৈল্পিক বা সামাজিকভাবে দায়বদ্ধ ছবিৰ কোনো স্থান নাছিল, তেনে সময়তে শ্বৰ্ট ফিল্ম ফ'ৰাম গঠন কৰা হৈছিল।

ফ'ৰামৰ সদস্যসকলৰ ভিতৰত বাংলাদেশৰ কেইবাজনো উল্লেখযোগ্য যুৱ চলচ্চিত্ৰ নিৰ্মাতা আছিল, যাৰ ভিতৰত মোৰ্শেদুল ইছলাম, তানবীৰ মোকাম্মেল, তাৰেক মাছদ, এনায়েত কৰিম বাবুল, তাৰেক শাহৰিয়াৰ, শ্বামীম আখতাৰ, মঞ্জাৰে হাছিন মুৰাদ, ইয়াছমিন কবিৰ, নুৰুল আলম আতিক, জাকিৰ হোছেইন ৰাজু, জাহিদুৰ ৰহিম অঞ্জন, ৰাছেদ চৌধুৰী, আক্ৰাম খান আৰু নাছিৰ উদ্দিন ইউছুফ অন্যতম।

বাংলাদেশ শ্বৰ্ট ফিল্ম ফ'ৰামৰ এতিয়া ঢাকাৰ শাহবাগত নিজা চলচ্চিত্ৰ কেন্দ্ৰ আছে য’ত এটা প্ৰেক্ষাগৃহ, এটা পুথিভঁৰাল, এটা আৰ্কাইভ আৰু এটা প্ৰশাসনিক কাৰ্যালয় আছে।

ফ'ৰামটো মূলত দ্বিবাৰ্ষিক আৰু অনা-প্ৰতিযোগিতামূলক আন্তঃৰাষ্ট্ৰীয় চুটি আৰু স্বতন্ত্ৰ চলচ্চিত্ৰ মহোৎসৱ আয়োজনৰ বাবে জনাজাত। ১৯৮৮ চনত প্ৰথমটো মহোৎসৱ অনুষ্ঠিত হৈছিল আৰু এয়া আছিল ভাৰতীয় উপ-মহাদেশৰ প্ৰথমটো মহোৎসৱ যিটো সম্পূৰ্ণৰূপে শ্বৰ্ট ফিল্মৰ বাবে উৎসৰ্গা কৰা হৈছিল।

ফ'ৰামে ৱান ডে ইন কৃষ্ণনগৰ (৫৩ মিনিট) আৰু ঢাকা ২০০৫ (৫ মিনিট) আদিকে ধৰি কেইবাখনো শ্বৰ্ট ফিল্ম নিৰ্মাণ কৰিছে। ই চলচ্চিত্ৰৰ ওপৰত আলোচনাচক্ৰ আৰু কৰ্মশালা আয়োজন কৰাৰ লগতে সমগ্ৰ বাংলাদেশতে সীমিত পৰিসৰত চলচ্চিত্ৰ মহোৎসৱ আৰু শাহবাগৰ বাংলাদেশ চলচ্চিত্ৰ কেন্দ্ৰত চলচ্চিত্ৰ প্ৰদৰ্শনীৰ আয়োজন কৰে।

তথ্যসূত্ৰ

উৎসসমূহ

বাংলাদেশ অনলাইনত এই মহোৎসৱ
নিউ এজত এই মহোৎসৱ
পাৱাৰ অব কালচাৰ ৱেবছাইটত এই ফ'ৰাম
উইকলি হলিডে: ডেথ অব এ ক্ৰিয়েটিভ মাইণ্ড
উইকলি হলিডে: অপেন ফিল্ম অপেন মাইণ্ড

শ্ৰেণী:সাংস্কৃতিক সংগঠন
শ্ৰেণী:বাংলাদেশ
দে এষ্ট্ৰ'নমিয়া

__NOTOC__
দে এষ্ট্ৰ'নমিয়া (; জ্যোতিৰ্বিজ্ঞান সম্পৰ্কে) এইটো এখন লেটিন ভাষাৰ গ্ৰন্থ, সম্ভৱতঃ আগষ্টাচৰ শাসনকালত ( ২৭ খ্ৰীষ্টপূৰ্ব - খ্ৰীষ্টীয় ১৪) লিখা হৈছিল। "হাইজিনাচ" নামেৰে অভিহিত কৰা এই গ্ৰন্থখনৰ প্ৰকৃত লেখক কোৱা কঠিন। তথাপিও, কলা ইতিহাসবিদ ক্ৰিষ্টেন লিপিনকটৰ মতে, লেখকজন সম্ভৱতঃ গাইয়াছ জুলিয়াছ হাইজিনাচ আছিল, যি আগষ্টাচৰ শাসনকালত পেলেটিন গ্ৰন্থাগাৰ পৰিচালনা কৰিছিল।

এই গ্ৰন্থখনত টলেমাইক ৪৮ নক্ষত্ৰমণ্ডলীৰ পৰা ৪৭টাৰ বিৱৰণ আছে, য’ত প্ৰধানভাৱে গ্ৰীক আৰু ৰোমান নক্ষত্ৰমণ্ডলীৰ কাহিনী দিয়া হৈছে। যদিও ইয়াত কিছুমান নক্ষত্ৰৰ আপেক্ষিক অৱস্থানো উল্লেখ কৰা হৈছে। এই কাহিনীসমূহ মূলতঃ ইৰাট'ষ্টেনিছ ৰ Catasterismi গ্ৰন্থৰ আধাৰত লিখা।

এষ্ট্ৰ'নমিয়া গ্ৰন্থখন সংক্ষিপ্তাকাৰ ৰূপ। এনচাইক্লপিডিয়া ব্ৰিটানিকা একাদশ সংস্কৰণ অনুসৰি, গ্ৰন্থখনৰ ভাষাৰ সৰলতা আৰু কিছুমান ভুলৰ বাবে, এইটো ছি. জুলিয়াছ হাইজিনাচৰ দৰে প্ৰসিদ্ধ পণ্ডিতজনৰ দ্বাৰা লিখা হোৱা নেকি সন্দেহ থকা কথা।

লেটিন ভাষাত প্ৰথম সংস্কৰণ ৰূপে দে এষ্ট্ৰ'নমিয়া প্ৰথমবাৰৰ বাবে ১৪৭৫ চনত অগাস্টিন কাৰ্নেৰিয়াছে প্ৰকাশ কৰিছিল। তাৰপিছত ১৪৮২ চনত এৰহাৰ্ড ৰেটডল্টে গ্ৰন্থখন প্ৰকাশ কৰিছিল, য’ত ”Clarissimi Viri Hyginii Poeticon Astronomicon Opus Utilissimum” সম্পূৰ্ণ শিৰোনামটো আছিল। ৰেটডল্টে এই সংস্কৰণৰ বাবে নক্ষত্ৰমণ্ডলীৰ কাঠৰ খোদিত ছবি তৈয়াৰ কৰিবলৈ আদেশ দিছিল। এই নক্সাসমূহ বহু পৰৱৰ্তী নক্ষত্ৰ-মানচিত্ৰৰ বাবে আদৰ্শ ৰূপে কাম কৰিছিল।

যদিও দে এষ্ট্ৰ'নমিয়া গ্ৰন্থখন নক্ষত্ৰ চিনাক্তকৰণৰ বাবে অতি উপযোগী নহয়, এইটোৱে গ্ৰীক পুৰাণত প্ৰচলিত কিছুমান দুৰ্লভ কাহিনী সংৰক্ষণ কৰি ৰাখিছে।

তথ্যসূত্ৰ

শ্ৰেণী:গ্ৰীক কিংবদন্তি
শ্ৰেণী:গ্ৰন্থ
মিনিছা লাম্বা

মিনিছা লাম্বা (ইংৰাজী: Minissha Lamba; জন্ম: ১৮ জানুৱাৰী ১৯৮৫) এগৰাকী ভাৰতীয় অভিনেত্ৰী যিয়ে মূলতঃ হিন্দী চলচ্চিত্ৰত অভিনয় কৰে। ২০০৫ চনত য়াহাঁ ছবিৰ জৰিয়তে লাম্বাই অভিনয়ত আত্মপ্ৰকাশ কৰে। তেওঁৰ উল্লেখযোগ্য চলচ্চিত্ৰসমূহৰ ভিতৰত আছে কৰ্পোৰেট (২০০৬), হানিমুন ট্ৰেভেলছ প্ৰাইভেট লিমিটেড (২০০৭), বাচনা এ হাছিনো (২০০৮), ৱেল ডান আব্বা (২০১০) আৰু ভেজা ফ্ৰাই ২ (২০১১)। ২০১৪ চনত তেওঁ ৰিয়েলিটী শ্ব’ বিগ বছ ৮-ত অংশগ্ৰহণ কৰিছিল।

প্ৰাৰম্ভিক জীৱন

মিনিছা লাম্বাৰ জন্ম ১৯৮৫ চনত নতুন দিল্লীৰ এটা পাঞ্জাবী শিখ পৰিয়ালত হৈছিল। তেওঁৰ পিতৃৰ নাম কাৱেল লাম্বা আৰু মাতৃৰ নাম মঞ্জু লাম্বা।

তেওঁ এবছৰ ধৰি চেন্নাইৰ চেট্টিনাড বিদ্যাশ্ৰম স্কুলত অধ্যয়ন কৰিছিল আৰু তাৰ পিছত শ্ৰীনগৰৰ আৰ্মী পাব্লিক স্কুললৈ স্থানান্তৰিত হয়, যৰপৰা তেওঁ স্কুলীয়া শিক্ষা সমাপ্ত কৰে। তেওঁ দিল্লী বিশ্ববিদ্যালয়ৰ অন্তৰ্গত মিাণ্ডা হাউচৰপৰা ইংৰাজী বিষয়ত স্নাতক (সন্মানীয়) ডিগ্ৰী লাভ কৰিছিল।

কৰ্মজীৱন

দিল্লী বিশ্ববিদ্যালয়ত অধ্যয়ন কৰি থকা সময়তে লাম্বাই এলজি, ছনী, কেডবেৰী, হাজমোলা, এয়াৰটেল, চানচিল্ক আদিৰ দৰে বিজ্ঞাপন অভিযানৰ বাবে মডেলিং আৰম্ভ কৰিছিল। তেওঁ ফেমিনাৰ জেনেৰেচন "W" বিজ্ঞাপনৰো অংশ আছিল। কেডবেৰীৰ এটা বিজ্ঞাপনৰ শ্বুটিং চলি থকাৰ সময়তে বলীউডৰ পৰিচালক সুজিত সৰকাৰে তেওঁৰ সৈতে যোগাযোগ কৰিছিল আৰু তেওঁৰ ছবি য়াহাঁ (২০০৫)-ত অভিনয় কৰিবলৈ তেওঁক চুক্তিবদ্ধ কৰিছিল। তেওঁৰ পৰৱৰ্তী গুৰুত্বপূৰ্ণ ভূমিকা আছিল সমালোচকৰদ্বাৰা প্ৰশংসিত পৰিচালক শ্যাম বেনেগালৰ ছবি ৱেল ডান আব্বা (২০১০)। ৬ সপ্তাহৰ পিছত ২ নৱেম্বৰ ২০১৪ (৪২ তম দিন)-ত তেওঁ ঘৰৰপৰা বাহিৰ হয়। তেওঁৰ শেষৰফালৰ অভিনয়সমূহৰ ভিতৰত ধৰ্মেন্দ্ৰ, গিপ্পী গ্ৰেৱাল, গুৰপ্ৰীত ঘুগগী, কুলৰাজ ৰান্ধাৱা আৰু পুনম ধিলনৰ সৈতে ডাবল দি ট্ৰাবল-ৰ এটা চৰিত্ৰ অন্যতম। তেওঁ হিমেশ ৰেশমিয়াৰ জনপ্ৰিয় এলবাম আপ কা সুৰুৰ-ৰ "তেৰা সুৰুৰ" গীতটোৰ মিউজিক ভিডিঅ’টোত অভিনয় কৰিছিল।

ব্যক্তিগত জীৱন

২০১৫ চনৰ ৬ জুলাইত লাম্বাই জুহুৰ নাইট ক্লাব "ত্ৰিলজী"ৰ স্বত্বাধিকাৰী তথা ৰেষ্টুৰেণ্ট ব্যৱসায়ী ৰায়ান থামৰ সৈতে বিবাহপাশত আবদ্ধ হয়। ৰায়ান অভিনেত্ৰী পূজা বেদীৰ সম্পৰ্কীয় ভাতৃ। ২০২০ চনৰ আগষ্ট মাহত তেওঁলোকে বিবাহ বিচ্ছেদৰ প্ৰক্ৰিয়া সম্পূৰ্ণ হোৱা বুলি ঘোষণা কৰে। ২০২১ চনৰ জুলাই মাহত তেওঁ ব্যৱসায়ী আকাশ মালিকৰ সৈতে থকা প্ৰেমৰ সম্পৰ্ক ৰাজহুৱা কৰে।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় অভিনেত্ৰী
দেৱী খড়কা

দেৱী খড়কা নেপালৰ দোলখা জিলাৰ এগৰাকী কমিউনিষ্ট ৰাজনীতিবিদ। তেওঁ বৰ্তমান নেপালৰ প্ৰতিনিধি পৰিষদৰ সদস্য।

জীৱনী

দেৱী খড়কাই নেপালৰ গৃহযুদ্ধত অংশগ্ৰহণ কৰিছিল। তেওঁ মুখ্যতঃ নেপালৰ শাসনত থকা ৰাজতান্ত্ৰিক চৰকাৰৰ বিৰুদ্ধে নেপালৰ কমিউনিষ্ট পাৰ্টি (মাওবাদী) দলত যোগদান কৰিছিল। দৰিদ্ৰ লোকসকলৰ ওপৰত হোৱা অত্যাচাৰ, তেওঁৰ পিতৃৰ সম্পত্তি জব্দ কৰা আৰু নিৰাপত্তা বাহিনীৰ দ্বাৰা তেওঁৰ ভাতৃ ৰিত ভাদকুৰ খড়কাক হত্যা কৰাৰ কথা উল্লেখ কৰি তেওঁ ৰাজতন্ত্ৰ উৎখাত কৰিবলৈ ১৯৯০ চনৰ গণ আন্দোলনত অংশগ্ৰহণ কৰিছিল। পিছত তেওঁ ১৯৯৬ চনত গণপ্ৰজাতন্ত্ৰৰ প্ৰৱৰ্তনৰ বাবে গৃহযুদ্ধ আৰম্ভ হোৱাৰ লগে লগে মাওবাদীত যোগদান কৰে।

গৃহযুদ্ধৰ সময়ত খড়কা মাওবাদী-অনুমোদিত অল নেপাল মহিলা সন্থাৰ (বিপ্লৱী) প্ৰতিষ্ঠাপক সভাপতি হিচাপে কাৰ্যনিৰ্বাহ কৰিছিল। ১৯৯৭ চনত গ্ৰেপ্তাৰ হোৱাৰ পিছত তেওঁ এমাহ ধৰি সন্ধানহীন হৈ আছিল। তেওঁক গ্ৰেপ্তাৰ কৰাৰ পিছত নেপালৰ আৰক্ষীৰ জিম্মাত চাৰি মাহধৰি তেওঁক উপৰ্যুপৰি ধৰ্ষণ কৰা হৈছিল। ১৯৯৯ চনত তেওঁ নেপালৰ মাওবাদী কমিউনিষ্ট পাৰ্টিৰ দোলাখা, সিন্ধুপালচোক, ওখলধুঙ্গা আৰু চোলুখুম্বুত সামৰিক কমাণ্ডাৰ হিচাপে কাৰ্যনিৰ্বাহ কৰে, অৱশেষত ২০০২ চনত তেওঁ দোলাখাৰ জিলা সম্পাদক হয়।

খড়কা কেইবাটাও বিতৰ্কৰ সৈতে জড়িত। ২০০২ চনত, ইউনাইটেড মাৰ্ক্সবাদী-লেনিনবাদী দলৰ সহকৰ্মী দোলাখাৰ সাংসদ শান্তি পাখৰিন দেৱী খড়কা জিলা সচিব হৈ থাকোঁতে তেওঁৰ স্বামী বুদ্ধি মান পাখৰিনক মাওবাদী কেডাৰে হত্যা কৰাৰ বিষয়ে কৈছিল। স্থানীয় নিৰ্বাচনৰ কেইদিনমান পূৰ্বে ২০১৭ চনত চিপিএন-ইউএমএলৰ প্ৰাৰ্থী গোৰ তামাঙৰ পুত্ৰ কুল বাহাদুৰ তামাঙক মাওবাদী-কেন্দ্ৰৰ কেডাৰে হত্যা কৰে। খড়কাই দাবী কৰিছিল যে মাওবাদীসকলে নিজকে ৰক্ষা কৰিবলৈ এনে কৰিছে। তামাঙে খড়কাৰ নাম উল্লেখ কৰি আৰক্ষীৰ ওচৰত দাখিল কৰা অভিযোগৰ পিছত সন্দেহযুক্ত কেডাৰসকলক গ্ৰেপ্তাৰ কৰা হয় আৰু তালাচী অভিযান আৰম্ভ কৰা হয়।

২০১৭ চনৰ শেষভাগৰ পৰা, খড়কাই দোলাখাত তৃণমূল পৰ্যায়ত দলটোৰ সম্পৰ্ক শক্তিশালী কৰাৰ বাবে জনপৰিষদৰ ছাঁয়া চৰকাৰ স্থাপনৰ বাবে মাওবাদীৰ প্ৰচেষ্টাৰ নেতৃত্ব দি আহিছে।

তথ্য সংগ্ৰহ

শ্ৰেণী:নেপালৰ ব্যক্তি
শ্ৰেণী:ৰাজনীতিবিদ
শ্ৰেণী:জীৱিত ব্যক্তি
মিৰি জীয়ৰী

"মিৰি জীয়ৰী" ৰজনীকান্ত বৰদলৈ ৰচিত আৰু ১৮৯৪ চনত প্ৰথম প্ৰকাশিত এখন অসমীয়া উপন্যাস। এইখন প্ৰথম অসমীয়া সামাজিক উপন্যাস আৰু প্ৰথম অসমীয়া জনজাতীয় উপন্যাস। মিচিংসকলক আগতে "মিৰি" বুলি উল্লেখ কৰা হৈছিল। এটা সৰল প্ৰেম কাহিনীক ভিত্তি কৰি লিখা এই উপন্যাসত সেই সময়ৰ মিচিং সমাজৰ কিছুমান পৰম্পৰা আৰু নীতি-নিয়মো বৰ্ণনা কৰা হৈছে।

কাহিনীৰ সাৰাংশ

মিচিং ডেকা-গাভৰু জঙ্কি আৰু পানেই এই কাহিনীৰ মূল চৰিত্ৰ। শৈশৱ কালৰ খেলাৰ লগৰী দুয়োজন ডাঙৰ হোৱাৰ পাছত প্ৰেমত পৰে আৰু বিয়া পাতিবলৈ মনস্থ কৰে। কিন্তু মাউৰা জঙ্কিক আওকাণ কৰি পানেইৰ মাক-দেউতাকে তাইৰ বিয়া গাঁৱৰে ডেকা কমুদৰ লগত ঠিক কৰে। ইতিমধ্যে জঙ্কি আন এখন গাঁৱত থাকিবলৈ লৈছিল। বিয়াৰ কথা গম পাই জঙ্কিয়ে পানেইক পলুৱাই নিয়ে আৰু হাবিত কিছুদিন কটায়। কিন্তু সিহঁতে ধৰা পৰে আৰু লক্ষীমপুৰৰ কাছাৰীত অপহৰণৰ গোচৰ দিয়া হয়। নিজৰ মাজতে মিট-মাট কৰিব বুলি সকলো ঘৰলৈ আহে। কিন্তু কিছুদিনৰ পাছত পানেইৰ মাক-দেউতাকে তাইক পুনৰ কমুদলৈ জোৰকৈ দিবলৈ সিদ্ধান্ত লয়। এই কথা শুনি পানেই ঘৰৰ পৰা পলায়। সোধ-পোচ কৰাত এইবাৰ জঙ্কিৰ লগত নোযোৱাটো প্ৰমাণ হয়। জঙ্কিয়ে পানেইক বিচাৰি ওলায়। বাটতে তাক পৰ্ব্বতীয়া গাছি মিৰিয়ে ধৰি সিহঁতৰ গাঁৱলৈ লৈ যায় আৰু চাকৰ খাটিবলৈ লগায়। অলপ দিন পাছত এই গাঁৱলৈকে পানেইক মিৰিবোৰে ধৰি আনে। দুইটাই এদিন ৰাতি পলাবলৈ চেষ্টা কৰোঁতে ধৰা পৰে। গাঁৱৰ বিচাৰত সিহঁতক চোৰ বুলি সিদ্ধান্ত দিয়ে আৰু সোৱণশিৰী নৈত পেলাই মৃত্যুদণ্ড বিহা হয়। পানেইৰ মাকে সিহঁতৰ মৃতদেহ দুটা নৈত উপঙি থকা পায় আৰু সকলোৱে নিজৰ কৰ্মৰ অনুতাপ কৰে।

চৰিত্ৰসমূহ

পানেই
জঙ্কি
নিৰমা (পানেইৰ মাক)
তামেদ (পানেইৰ দেউতাক)
কমুদ
ডালিমী

তথ্যসূত্ৰ

বাহ্যিক সংযোগ

শ্ৰেণী:অসমীয়া গ্ৰন্থ
শ্ৰেণী:অসমীয়া উপন্যাস
বব ডিলান

বব ডিলান (আইনীভাৱে ৰবাৰ্ট ডিলান, জন্মসূত্ৰে ৰবাৰ্ট এলেন জিমাৰমেন, ; জন্ম:২৪ মে', ১৯৪১) এজন আমেৰিকান গায়ক তথা গীতিকাৰ। প্ৰায়ে সৰ্বকালৰ অন্যতম শ্ৰেষ্ঠ গীতিকাৰ হিচাপে গণ্য কৰা ডিলানে ৬০ বছৰতকৈও অধিক সময় ধৰি জনপ্ৰিয় সংস্কৃতিৰ এক মুখ্য ব্যক্তিত্ব হিচাপে কাম কৰি আহিছে। তেওঁৰ বহু প্ৰখ্যাত ৰচনা ১৯৬০ চনৰ পৰাই আৰম্ভ হয়। "ব্ল'ইন' ইন দ্য উইণ্ড" (১৯৬৩) আৰু "দ্য টাইমছ ডে আৰ এ-চেংগিন'" (১৯৬৪) আদি গীত নাগৰিক অধিকাৰ আৰু যুদ্ধবিৰোধী আন্দোলনৰ গীত হৈ পৰিছিল।

উদ্ধৃতিসমূহ

বীৰ হ'ল সেইজন ব্যক্তি, যিজনে তেওঁৰ স্বাধীনতাৰ লগতে লাভ কৰা দায়িত্ববোৰো বুজি পায়।
পৰিৱৰ্তনৰ দৰে সুস্থিৰ একোৱেই নাই।
প্ৰতিটো ধুনীয়া বস্তুৰ আঁৰত কিবা নহয় কিবা এটা যন্ত্ৰণা থাকে।
বিশৃংখলতাক মই মানি লওঁ, ই মোক মানি লয় নে নলয় সেইটো মই নিশ্চিত নহয়।
একে সময়তে আপুনি কেতিয়াও জ্ঞানী হ’ব আৰু প্ৰেমত পৰিব নোৱাৰে।
আপুনি বুজি নোপোৱা কথাবোৰ সমালোচনা নকৰিব।
কেতিয়াবা কথাবোৰৰ অৰ্থ জানিলেই যথেষ্ট নহয়, কেতিয়াবা কথাবোৰৰ অৰ্থ কি নহয় সেইটোও জানিব লাগিব।
মই এজন নায়কক এনে এজন ব্যক্তি বুলি ভাবো যিয়ে তেওঁৰ স্বাধীনতাৰ লগত অহা দায়িত্বৰ মাত্ৰা বুজি পায়।
কবি হ’বলৈ লিখিবই লাগিব বুলি কোনো কথা নাই ৷ কিছুমানে গেছ ষ্টেচনত কাম কৰে আৰু তেওঁলোক কবি। মই নিজকে কবি বুলি নকওঁ, কাৰণ শব্দটো মোৰ ভাল নালাগে। মই এজন ট্ৰেপিজ শিল্পী।
টকাই কথা নকয়, ই শপত খায়।
মই নিজকে প্ৰথমে কবি আৰু দ্বিতীয়তে সংগীতজ্ঞ বুলি গণ্য কৰোঁ। কবিৰ দৰে জীয়াই থাকোঁ আৰু কবিৰ দৰে মৰি যাম।

লগতে চাওক

ষ্টিভি ৱাণ্ডাৰ
মাইকেল জেকচন

উৎস

বাহ্যিক সংযোগ

Bob Dylan Jokeson Expecting Rain
Bob Dylan Lyrics
Quotes about Bob Dylan
Searchable database of Bob's written word
Film dialogue in the lyrics of Bob Dylan.
Category:আমেৰিকা যুক্তৰাষ্ট্ৰৰ ব্যক্তি
Category:আমেৰিকান কণ্ঠশিল্পী
Category:সাহিত্যৰ ন'বেল বঁটা বিজয়ী
Category:মৃত ব্যক্তি
লিপষ্টিক নাৰীবাদ

লিপষ্টিক নাৰীবাদ হৈছে পৰম্পৰাগত নাৰীবাদী ধাৰণাসমূহৰ সমান্তৰালভাৱে নাৰীৰ যৌন শক্তিকে ধৰি নাৰীত্বৰ পৰম্পৰাগত ধাৰণাসমূহকো আঁকোৱালি ল’ব বিচৰা এক নাৰীবাদ। তৃতীয় ঢৌৰ ভিতৰত এই ধাৰণাটো পূৰ্বৰ আন্দোলনসমূহে সৃষ্টি কৰা আদৰ্শৰ প্ৰতিক্ৰিয়া হিচাপে আত্মপ্ৰকাশ কৰিছিল, য'ত নাৰীসকলে অনুভৱ কৰিছিল যে তেওঁলোক নাৰীসুলভ আৰু নাৰীবাদী দুয়োটা হ'ব নোৱাৰে।

নাৰী ভোটাধিকাৰ আন্দোলনৰ পৰা আৰম্ভ কৰি নাৰীৰ মৌলিক অধিকাৰৰ ওপৰত গুৰুত্ব আৰোপ কৰা প্ৰাৰম্ভিক নাৰীবাদী অভিযানৰ বিপৰীতে লিপষ্টিক নাৰীবাদে প্ৰমাণ কৰিব বিচাৰে যে নাৰীয়ে নিজৰ নাৰীত্ব আৰু যৌনতাক আওকাণ বা নস্যাৎ নকৰাকৈয়ে এতিয়াও নাৰীবাদী হ’ব পাৰে। নাৰীবাদৰ দ্বিতীয় ঢৌৰ সময়ত নাৰীবাদীসকলে কেৱল নাৰীৰ আইনী আৰু সামাজিক সমতাৰ ওপৰত গুৰুত্ব আৰোপ কৰিছিল। এই যুগৰ নাৰীবাদীসকলে নিজৰ যৌনতাক ‘আঁকোৱালি’ ল’বলৈ অস্বীকাৰ কৰিছিল। দ্বিতীয় ঢৌৰ কিছুমান নাৰীবাদীয়ে পুৰুষৰ ধাৰণাটোক ঘৃণা কৰিছিল। ফলত তেওঁলোকে প্ৰায়ে শাৰীৰিক পুৰুষৰ বৈশিষ্ট্য আৰু গড় মহিলাগৰাকীৰ চেহেৰাৰ পৰা বহু দূৰৈৰ ব্যক্তিত্ব গ্ৰহণ কৰিছিল। ইয়াৰ ফলত নাৰীবাদৰ কু-সংস্কাৰৰ সৃষ্টি হ’ল, আৰু নাৰীবাদী এগৰাকী কেনেকুৱা হ’ব লাগে তাৰ কু-সংস্কাৰপূৰ্ণ চিত্ৰকল্পৰ সৃষ্টি হ’ল।

নাৰীবাদক কেন্দ্ৰ কৰি থকা কু-সংস্কাৰ আৰু নাৰীবাদক কেন্দ্ৰ কৰি আধিপত্য বিস্তাৰ কৰা সামাজিক আখ্যানসমূহৰ মাজতো তেওঁলোকৰ সময়ত জোৰা নীল হাৰ্ষ্টন আৰু এমা গোল্ডমেনৰ দৰে মহিলাই যুক্তি দিছিল যে নান্দনিকতাৰ দাৰ্শনিক ধাৰণা আৰু নাৰীত্বৰ ধাৰণা ব্যৱহাৰ কৰি লিংগে কাম কৰা ধৰণসমূহক শক্তিশালী আৰু বিশ্লেষণ কৰা সম্ভৱ দৈনন্দিন জীৱন। লিপষ্টিক নাৰীবাদে নাৰীত্বৰ আদৰ্শ আৰু এগৰাকী নাৰীৰ কামুকতাক আঁকোৱালি লৈছে। লিপষ্টিক নাৰীবাদৰ পণ্ডিতসকলে বিশ্বাস কৰে যে নাৰীৰ আবেগ আৰু যৌনতাৰ অনুসৰি কাম কৰাৰ অধিকাৰ আছে। এটা অৰ্থত দ্বিতীয় ঢৌৰ নাৰীবাদৰ সফলতাই নাৰীত্বৰ এনে কিছুমান দিশ পুনৰ উদ্ধাৰ কৰাটো সম্ভৱ কৰি তুলিছিল যিবোৰক অক্ষমতাপূৰ্ণ বুলি গণ্য কৰা হৈছিল, যেনে মেক-আপ বা ষ্টিলেট।

ইতিহাস

লিপষ্টিক নাৰীবাদ হৈছে দ্বিতীয় ঢৌৰ নাৰীবাদৰ পিছত নাৰীবাদৰ তৃতীয় ঢৌৰ পৰা সৃষ্টি হোৱা আন্দোলন। ১৯৬০ চনৰ আশে-পাশে আমেৰিকাত নাৰীবাদৰ দ্বিতীয় ঢৌৰ উত্থান ঘটে। এই ঢৌৱে নাৰীসুলভ বুলি গণ্য কৰা বস্তু বৰ্জনৰ প্ৰতিবাদ কৰি আমেৰিকাৰ সৌন্দৰ্য্য উদ্যোগ আৰু ইয়াৰ মানদণ্ডক প্ৰত্যাহ্বান জনায়। এই সামগ্ৰীসমূহৰ ভিতৰত আছিল ব্ৰা, গাৰ্ডল, কাৰ্লাৰ, চকুৰ মিচা লেশ্ব, মহিলাৰ বাবে প্ৰকাশিত আলোচনী। এই বস্তুবোৰ বৰ্জন কৰাৰ লগতে নাৰীৰ অগতানুগতিক চেহেৰা, যেনে ভৰিৰ নোম নুখুৰোৱা আৰু মেকআপ নকৰাটো আঁকোৱালি লোৱাটো দ্বিতীয় ঢৌৰ নাৰীবাদীসকলৰ বাবে মুক্তিৰ চিন হৈ পৰিছিল। কিছু সময়ৰ পাছত ছিমন ডি ব’ভ’ৰে নাৰীক শাৰীৰিক সৌন্দৰ্যক অতিক্ৰম কৰি আৱেগিক সঁ‌হাৰি আৰু সৌন্দৰ্য্যক নেওচা দি আগ বাঢ়িবলৈ অনুৰোধ কৰিছিল। ডি ব’ভ’য়াৰে আহ্বান জনায় যে এইটোৱেই হৈছে মহিলাৰ সমতাৰ পথ। ফেশ্বন, গ্লেমাৰ আৰু সৌন্দৰ্য্যক সদায় বাহ্যিক আৰু সমস্যাজনক বুলি গণ্য কৰা হৈছে। দ্বিতীয় ঢৌৰ নাৰীবাদে এইবোৰক বন্ধন হিচাপে লয়, অত্যাচাৰী আৰু শোষণকাৰী বুলিয়েই গণ্য কৰিছিল। মহিলাসকলে সমতাৰ বাবে যুঁজি থাকিব বিচাৰিছিল আৰু কৰ্মী সকলে নিজৰ কাম অব্যাহত ৰাখিব বিচাৰিছিল, একে সময়তে সমাজে নাৰীবাদী এগৰাকী কেনেকুৱা হ’ব লাগে বুলি যি এক ধাৰণা আগবঢ়াইছিল তাৰ গণ্ডীত খাপ নাখাইছিল। দ্বিতীয় ঢৌৰ নাৰীবাদে ৰাজনৈতিক সক্ৰিয়তা আৰু সৌন্দৰ্য্যৰ আদৰ্শক আঁতৰাই ঠেলি দিয়াৰ ওপৰত অধিক গুৰুত্ব দিলে লিপষ্টিক নাৰীবাদে সৌন্দৰ্য্যৰ মানদণ্ড আৰু ৰাজনৈতিক সক্ৰিয়তা দুয়োটাকে আঁকোৱালি লৈছিল।

তথ্যসূত্ৰ

শ্ৰেণী:নাৰীবাদ
ধোকলা

ধোকলা ভাৰতৰ গুজৰাট আৰু ওচৰৰ ৰাজ্যৰ কিছু অংশত প্ৰচলিত এবিধ পাৰম্পৰিক নিৰামিষ ব্যঞ্জন। চাউলৰ গুৰি আৰু মাটিমাহৰ গুৰি পানীৰ সৈতে মিহলাই কিণ্বন প্ৰক্ৰিয়া সম্পন্ন হোৱাৰ পিছত ধোকলা তৈয়াৰ কৰা হয়। ধোকলা মূলতঃ ৰাতিপুৱাৰ আহাৰ। ইয়াক মুখ্য অহাৰ হিচাপে, গৌণ ব্যঞ্জন হিচাপে বা জলপান হিচাপে খাব পাৰি। ধোকলা খামানৰ সৈতে বহুপৰিমাণে একে। অৱশ্যে ধোকলা চাউল আৰু মাটিমাহৰ মিশ্ৰণৰ পৰা তৈয়াৰ কৰা ঘোলেৰে নিৰ্মিত। আনহাতে খামান সাধাৰণতে বুটমাহৰ পৰা তৈয়াৰ কৰা হয় আৰু ই হালধীয়া ৰঙৰ দেখা যায়। খমান গুজৰাটৰ বাহিৰত ব্যাপকভাৱে জনপ্ৰিয় হৈ পৰিছে কিন্তু ভুল বুজা বা ভুলভাৱে ধোকলা বুলি জনা যায়।

ইতিহাস

১০৬৬ খ্ৰীষ্টাব্দৰ জৈন শাস্ত্ৰত মাহজাতীয় শস্যৰে নিৰ্মিত এবিধ ব্যঞ্জন 'ধোকিয়া'ক ধোকলাৰ পূৰ্বসূৰী বুলি গণ্য কৰা হয়। ধোকলা শব্দটো উল্লেখ কৰাৰ প্ৰাচীনতম গ্ৰন্থ হৈছে ১৫২৯০ খ্ৰীষ্টাব্দৰ গুজৰাটী ভাষাৰ 'ভাৰানাকা চামুচয়া'।

প্ৰস্তুতি

চাউল আৰু বিভক্ত মাটিমাহ এক নিৰ্দিষ্ট অনুপাতত (বিচৰা গাঁথনি আৰু সোৱাদ প্ৰাপ্ত কৰিবলৈ) ৰাতি পানীত তিয়াই থোৱা হয়। মিশ্ৰণটো পিহি গুৰি কৰি চাৰিৰ পৰা পাঁচ ঘণ্টা বা গোটেই নিশাৰ বাবে থৈ দিয়া হয়। ইয়াত সোৱাদ অনুযায়ী জলকীয়া, জালুক, ধনিয়া, আদা আৰু বেকিং চডা যোগ কৰা হয়।

তাৰ পিছত কিণ্বন কৰা ঘোলখিনি এটা সমতল পাত্ৰত থৈ প্ৰায় ১৫ মিনিটৰ বাবে ভাপত সিজোৱা হয়। তাৰপিছত ধোকলাখিনি উলিয়াই ইচ্ছামতে কাটি লোৱা হয়। এই কটা টুকুৰাবোৰ সৰিয়হ, জলকীয়া আৰু নৰসিংহ পাত গৰম তেল দি ফুৰণ দিয়া হয়। ইয়াত কিছুমানে হিং মিহলি কৰে আৰু কেতিয়াবা সমান পৰিমাণৰ পানীও ব্যৱহাৰ কৰে। তাৰ পিছত টুকুৰাবোৰ পাত্ৰৰ পৰা আঁতৰাই লোৱা হয়। কেতিয়াবা ইয়াক জিৰাৰ সৈতে গৰম তেলত ভজা হয়।

ইয়াক সাধাৰণতে ধনিয়াৰ পৰা তৈয়াৰ চাটনি আৰু ভজা জলকীয়াৰে পৰিৱেশন কৰা হয়। প্ৰায়ে ইয়াক ধনিয়া আৰু ৰুকা নাৰিকলেৰে সজোৱা হয়।

আন এটা পদ্ধতি হৈছে পাত্ৰৰ ভিতৰত ৰখা প্লেটত ১০ৰ পৰা ১৫ মিনিটৰ বাবে কিণ্বন কৰা বেটাৰটো বান্ধি দি ভাপত সিজোৱা। প্ৰস্তুতিৰ সময়ত ঘোলত পানীৰ বাষ্প পৰি যোৱা পৰিহাৰ কৰিবলৈ পাত্ৰটোৰ ভিতৰত এটা কাপোৰ ৰাখিব পাৰে। প্লেটবোৰ পোনপটীয়াকৈ আধাৰত ৰখা নহয়। ভালকৈ সিজাৰ পিছত প্লেটখন পাত্ৰৰ পৰা উলিয়াই লোৱা হয় আৰু তাৰ পিছত ধোকলাৰ ওপৰত কেঁচা তেল ঢালি দিয়া হয়, বা ডুব হিচাপে ব্যৱহাৰ কৰা হয়। দৈ, বিলাহী চচ, নহৰু পেষ্ট, বা ধনিয়া পেষ্টৰ দৰে অন্যান্য উপাদানবোৰৰ সৈতে ইয়াক পৰিৱেশন কৰা হয়। অৱশ্যে এইবোৰ পৰম্পৰাগতভাৱে ধোকলাৰ সৈতে খোৱা নহয়।

প্ৰকাৰ

বিভিন্ন উপাদান আৰু বুটমাহৰ অনুপাতেৰে বিভিন্ন প্ৰকাৰৰ ধোকলা প্ৰস্তুত কৰা হয়। কিছুমান জনপ্ৰিয় প্ৰকাৰৰ ধোকলা হৈছে:
খট্টা ধোকলা
ৰাছিয়া ধোকলা
মগু দাইলৰ ধোকলা
খাণ্ডৱী ধোকলা
চীজ ধোকলা
ৰহৰ দাইলৰ ধোকলা
চেণ্ডউইচ ধোকলা
চুজিৰ ধোকলা
মিশ্ৰিত দাইলৰ ধোকলা
সেউজীয়া মটৰৰ ধোকলা
মেইতা ধোকলা
বেচন ধোকলা
খামান ধোকলা

চিত্ৰ বিথিকা

তথ্য উৎস

শ্ৰেণী:খাদ্য
শ্ৰেণী:গুজৰাট
জিগমে দৰ্জী ৰাষ্ট্ৰীয় উদ্যান

জিগমে দৰ্জী ৰাষ্ট্ৰীয় উদ্যান (জে. ডি. এন. পি.) হ'ল ভূটানৰ দ্বিতীয় বৃহৎ ৰাষ্ট্ৰীয় উদ্যান।

ইতিহাস

১৯৭৪ চনত এই ৰাষ্ট্ৰীয় উদ্যানখন প্ৰতিষ্ঠা কৰা হৈছিল। ই ৪৩১৬ বৰ্গ কিলোমিটাৰ এলেকাত বিস্তৃত হৈ আছে। এই এলেকাৰ ভিতৰত ভূটানৰ তিনিওটা জলবায়ু অঞ্চল অন্তৰ্ভুক্ত হৈ আছে আৰু উদ্যানখন ১,৪০০-ৰ পৰা ৭,০০০ মিটাৰতকৈ অধিক উচ্চতালৈকে বিস্তৃত। উদ্যানখনৰ ভিতৰত ১,০০০ পৰিয়ালৰ প্ৰায় ৬,৫০০জন লোক জীৱিকাৰ বাবে‍ কৃষি আৰু পশুপালনৰ লগত জডি়ত। ইয়াক ইউনেস্কোৰ তালিকাত অন্তৰ্ভুক্তিৰ বাবে ভূটানৰ সম্ভাৱ্য নাম তালিকাত এই উদ্যানখনক এক স্থান হিচাপে তালিকাভুক্ত কৰা হৈছে।

সাংস্কৃতিক স্থানসমূহ

সাংস্কৃতিক আৰু অৰ্থনৈতিক গুৰুত্ব থকা বহুকেইটা স্থান জিগমে দৰ্জী ৰাষ্ট্ৰীয় উদ্যানত আছে। মাউণ্ট জোমোলহাৰী আৰু মাউণ্ট জিচু ড্ৰেকক স্থানীয় দেৱতাৰ ঘৰ হিচাপে পূজা কৰা হয়। লিংছি জং আৰু গাছা জং দুৰ্গ ঐতিহাসিক গুৰুত্বপূৰ্ণ স্থান। মো ছু, ৱাংডি ছু আৰু পা ছু (পাৰো ছু) নদীৰ উৎস উদ্যানখনত অৱস্থিত হিমবাহ হ্ৰদসমূহত আছে।

হিমবাহ

জিগমে দৰ্জী ৰাষ্ট্ৰীয় উদ্যানে লুনানা আৰু লয়া গেৱগছকে ধৰি উত্তৰ গাছা জিলাৰ বেছিভাগ অঞ্চল সামৰি লৈছে। এই গেৱগছসমূহ ভূটানৰ কিছু উল্লেখযোগ্য আৰু অনিশ্চিত হিমবাহৰ স্থান। এই হিমবাহবোৰ লিপিবদ্ধ ইতিহাসৰ সময়ছোৱাত যথেষ্ট পৰিমাণে গলি‍ গৈছে, যাৰ ফলত মাৰাত্মক আৰু ধ্বংসাত্মক হিমবাহ হ্ৰদৰ গলনৰ ফলত বানপানী সৃষ্টি হৈছে। উদ্যানখনৰ ভিতৰত থকা হিমবাহ আৰু হিমবাহ হ্ৰদসমূহৰ ভিতৰতে মুখ্য হৈছে থৰ্থৰ্মি, লুগিয়ে, আৰু টেৰি কাং। ঋতুয়ে‍ অনুমতি দিয়াৰ লগে লগে, পানীৰ স্তৰ হ্ৰাস কৰিবলৈ উদ্যানৰ ভিতৰত থকা অস্থায়ী শিবিৰৰ শ্ৰমিকসকলে‍ কাম কৰে যাতে নদীৰ নামনিত বানপানীৰ ভাবুকি হ্ৰাস হয়।

এইবোৰো চাওক

ভূটানৰ সংৰক্ষিত অঞ্চলসমূহৰ তালিকা
ভূটানৰ হিমবাহসমূহ

তথ্যসূত্ৰ

শ্ৰেণী:ভূটানৰ ৰাষ্ট্ৰীয় উদ্যান
শ্ৰেণী:আই ইউ চি এন শ্ৰেণী II
সঞ্চিতা ভট্টাচাৰ্য

সঞ্চিতা ভট্টাচাৰ্য ( ইংৰাজী : Sanchita Bhattacharya; জন্ম: ১৯ ফেব্ৰুৱাৰী ১৯৯২) এগৰাকী ভাৰতীয় প্লেবেক গায়িকা, সুৰকাৰ আৰু টেলিভিছনৰ সৈতে জড়িত ব্যক্তি। তেওঁ ১৪ বছৰ বয়সত ছা ৰে গা মা পা লিটল চেম্পছত ৰাজহুৱা ভোটদানৰ দ্বাৰা জয়লাভ কৰা প্ৰথমগৰাকী মহিলা। তেওঁ ভাৰতীয় বিভিন্ন ভাষাৰ ছবি আৰু এলবামৰ বাবে গীত ৰেকৰ্ডিং কৰিছে।

ডিস্ক’গ্ৰাফি

মুক্তি নোপোৱা চলচ্চিত্ৰসমূহ চিহ্নিত কৰে

বৰ্ষ
চলচ্চিত্ৰ
গীত
সংগীত পৰিচালক
সহ-গায়ক(গায়িকা)
টোকা
২০০৭ বাল গণেশ হাতী কা বল হ্যায় সমীৰ টেণ্ডন একক হিন্দী
২০০৮ মিথ্যা (চলচ্চিত্ৰ) জৰা জৰা সাগৰ দেশাই একক
২০১৩ য়মলা পাগলা দিৱানা 2 য়মলা পাগলা দিৱানা শাৰিব-তোচি সুখৱিন্দৰ সিং, শংকৰ মহাদেৱান, ৰাহুল শেঠ
সাদী দাৰু দা পানী (YPD সংস্কৰণ) তোচি ছাব্ৰী, ৰাহুল শেঠ
কৃষ্ণৰুপা জয় জয় কৃষ্ণ ৰূপা ৰমন একক
শ্ৰীনাথজী দৰ্শন অন্বেষা, শ্ৰাবণী চৌধুৰী
২০১৪ কাঁচি: দ্য আনব্ৰেকেবল কশম্পা ইছমাইল দৰবাৰ অন্বেষা আৰু সুভাষ ঘাই
কম্বল কে নীচে নীতি মহন, ঐশ্বৰ্য মজুমদাৰ
আদিয়ে আদিয়ে এভ্ৰিল কুৱাড্ৰোছ
মাসুম (২০১৪ চলচ্চিত্ৰ) আজ থেকে তুমি সঞ্জীব সৰকাৰ প্ৰসেনজিত মল্লিক বাংলা
২০১৮ পুৰুলিয়া এক্সপ্ৰেছ (এলবাম) এণ্টি-ভাইৰাছ শুভম গাংগুলী ৰাজ চক্ৰৱৰ্তী
দাঙ্গা: দ্য ৰায়ট চল সনম সৌমিত্ৰ কুণ্ডু সুজয় ভৌমিক
সাগৰ মেৰে পাছ (এলবাম) সাগৰ মেৰে পাস পাৰ্থ ব্যানাৰ্জী পাৰ্থ ব্যানাৰ্জী হিন্দী
এণ্টি ভাইৰাছ (এলবাম) দ্য লাষ্ট ৱৰ্ড শুভম গাংগুলী একক বাংলা
মেম'ৰী ৰাজ চক্ৰৱৰ্তী
ছাউণ্ড অফ বাংলাদেশ
পুৰুলিয়া এক্সপ্ৰেছ
18+
বাটাৰফ্লাই
বুঢ়ী
২০১৯ ভুলতে পাৰিনি (এলবাম) ভুলতে পাৰিনি শান্তিৰাজ খোস্লা একক
তুমি বিনা বন্ধু (এলবাম) তুমি বিনা বন্ধু বৈদ্যনাথ দাশ শ্যাম পাল
ভোকাট্টা বুলাদি (আইটেম ছং) একক

বাহ্যিক সংযোগ

তথ্যসূত্ৰ

শ্ৰেণী:ভাৰতীয় মহিলা কণ্ঠশিল্পী
শ্ৰেণী:গায়িকা